ሰማያዊ ፓርቲ ከአርበኞች ግንቦት ሰባት ጋር አብሮ እስከ መዋሀድ ድረስ እንደሚወያይ አስታወቀ
የሕዝብ ተወካዮች ምክር ቤት ሰኔ 28 ቀን 2010 ዓ.ም. አርበኞች ግንቦት 7፣ የኦሮሞ ነፃነት ግንባር (ኦነግ) እና የኦጋዴን ብሔራዊ ነፃነት ግንባርን ከሽብርተኝነት ዝርዝር ውስጥ ካወጣ በኋላ፣ የሰማያዊ ፓርቲ ሥራ አስፈጻሚ ኮሚቴ ከአርበኞች ግንቦት ሰባት ጋር ከአብሮ መሥራት እስከ ውህደት ድረስ ለመሥራት በሚያስችሉ ሁኔታዎች ላይ በሰሜን አሜሪካ የሚገኙት የፓርቲው ሊቀመንበር አቶ የሺዋስ አሰፋ፣ ከአርበኞች ግንቦት ሰባት አመራሮች ጋር እንዲወያዩ መወሰኑን አስታወቀ፡፡ ፓርቲው ይህን ያስታወቀው ማክሰኞ ሐምሌ 3 ቀን 2010 ዓ.ም. አምባሳደር አካባቢ በሚገኘው ፓፓሲኖስ ሕንፃ ምድር ቤት በሚገኘው ጽሕፈት ቤቱ፣ ‹‹ሁላችን ለአንዳችን፣ አንዳችን ለሁላችን የማንወጣው ተራራ የማንሻገረው ገደል አይኖርም፤›› በሚል ርዕስ በሰጠው ጋዜጣዊ መግለጫ ነው፡፡ ፓርቲው በመግለጫው፣ ‹‹በተለይ በኅብረተሰባዊ አስተሳሰብና በሰላማዊ ትግል የሚታገሉ ድርጅቶች ጋር አብሮ ከመሥራት ጀምሮ እስከ መዋሀድ የሚደርስ ዕርምጃ ለማከናወን ፈቃደኛ እንደሆነ፣ ከዚህ ቀደም በሥራ አስፈጻሚና በምክር ቤት ደረጃ በተሰጡ ተደጋጋሚ መግለጫዎች ላይ አቋሙን ግልጽ አድርጓል፤›› በማለት፣ ከዚህ ቀደም የወጠናቸውን ሥራዎች አስታውሷል፡፡በዚህ መሠረት ከአርበኞች ግንቦት ሰባት ጋር አብሮ ከመሥራት እስከ ውህደት ድረስ ለመሥራት ፓርቲው ፈቃደኛ በመሆኑ፣ ሊቀመንበሩ ‹‹በኢትዮጵያ ውስጥ የፖለቲካ ምኅዳሩን ለማስፋትና ተቋማትን ነፃና ገለልተኛ ማድረግ በሚቻልበት ጉዳይ ላይ፣ ከኢትዮጵያ ሕዝብና በጠቅላይ ሚኒስትር ዓብይ አህመድ (ዶ/ር) ከሚመራው መንግሥት ጋር መነጋገረ በሚቻልበት መንገድ ላይ፣ ከአርበኞች ግንቦት ሰባት አመራሮች ጋር እንዲወያዩ የሰማያዊ ፓርቲ ሥራ አስፈጻሚ መውሰኑን አስታውቋል፡፡ ከዚህ በተጨማሪ የፓርቲው ፕሬዚዳንት ከአርበኞች ግንቦት ሰባት አመራሮች ጋር፣ ሁሉም በትጥቅ ትግል ላይ የነበሩ የተለያዩ ድርጅቶች ሠራዊቶቻቸውን ሳይበትኑ አገርን መጥቅም የሚችሉ ዜጎች የሚሆኑበትንና እንደ ፍላጎታቸው የኢትዮጵያ ሠራዊት አባል ሆነው በሚቀጥሉበት ሁኔታ ላይ እንዲወያዩ መወሰኑን ፓርቲው አስታውቋል፡፡ከላይ የተጠቀሱትንና ሌሎች ወቅታዊ የአገሪቱን ችግሮች ለመፍታት የበኩሉን በጎ አስተዋጽኦ ለማድረግና ለመወያየት ዝግጁነቱን የሚገልጽ ደብዳቤ፣ ለጠቅላይ ሚኒስትር ጽሕፈት ቤት ማስገባቱንም ፓርቲው ይፋ አድርጓል፡፡ በተያያዘ ዜና በኢትዮጵያና በኤርትራ መካከል የተደረሰውን የሰላም ስምምነት ፓርቲው አጥብቆ እንደሚደግፍ አስታውቆ፣ የኢትዮ ኤርትራ ሁኔታ በዘላቂነት የሁለቱ አገሮችና ሕዝቦችን ማኅበራዊ፣ ኢኮኖሚያዊ፣ እንዲሁም ፖለቲካዊ መስተጋብር ይበልጥ የተሳለጠ እንዲሆንና የሁለቱን አገሮች የጋራ ጥቅም ለማስጠበቅ በሚደረገው ሁሉን አቀፍ ጥረትና እንቅስቃሴ የበኩሉን አስተዋጽኦ እንደሚያደርግ አስታውቋል፡፡  